b"\n_START_ARTICLE_\nGrad Miramar\n_START_PARAGRAPH_\nGrad Miramar italijansko Castello di Miramare; nem\xc5\xa1ko Schloss Miramar; (mira mar pomeni v \xc5\xa1pan\xc5\xa1\xc4\x8dini pogled na morje), je grad 6 kilometrov severozahodno od Trsta.\n_START_SECTION_\nZgodovina gradu\n_START_PARAGRAPH_\nGrad je dal zgraditi nadvojvoda Ferdinand Maksimilian I. Habsbur\xc5\xa1ko-Lotarin\xc5\xa1ki (1832-1867), mlaj\xc5\xa1i brat cesarja Franca Jo\xc5\xbeefa. Na\xc4\x8drte stavbe je naredil arhitekt Carl Junker, gradnja pa je potekala med letoma 1856 in 1860. Grad naj bi prvotno imel tri nadstropja, vendar se je Maksimilijan, ki je gradnjo financiral iz lastnih sredstev, zaradi pomanjkanja denarja tretjemu nadstropju odpovedal. V \xc4\x8dasu gradnje je s soprogo, \xc5\xa0arloto Belgijsko, \xc5\xbeivel v Castelletu, manj\xc5\xa1em objektu v grajskem parku, kjer je \xc5\xa0arlota do preselitve v Belgijo \xc5\xbeivela tudi, ko se ji je zaradi mo\xc5\xbeeve usode omra\xc4\x8dil um. Potem, ko je bil Ferdinand Maksimilian v Mehiki leta 1867 ustreljen, je grad slu\xc5\xbeil kot ob\xc4\x8dasna rezidenca Habsbur\xc5\xbeanov, v tridesetih letih 20. stoletja  pa je v prvem nadstopju \xc5\xbeivel princ Amadej Savojski, 3. vojvoda d'Aosta.\n_START_SECTION_\nGrajska stavba\n_START_PARAGRAPH_\nDanes je grad urejen kot muzej. V pritli\xc4\x8dju si je mogo\xc4\x8de ogledati zasebne prostore Maksimilijana in njegove \xc5\xbeene. Ker je bil Ferdinand Maksimilijan navdu\xc5\xa1en pomor\xc5\xa1\xc4\x8dak, tudi vrhovni poveljnik avstrijske vojne mornarice, je del prostorov urejen po vzoru kabine na avstrijski poveljni\xc5\xa1ki ladji SMS Novara (1850). V prvem nadstropju se nahajajo razko\xc5\xa1nej\xc5\xa1i reprezentativni prostori oz. prostori za Maksimilijanove goste in v slogu tridesetih let preurejeno stanovanje Amadeja Savojskega.\n_START_SECTION_\nGrajski park\n_START_PARAGRAPH_\nPoleg samega gradu se nahaja 22 hektarjev velik park z redkimi eksoti\xc4\x8dnimi rastlinami, ki jih je Ferdinand Maksimilian deloma prinesel s svojih potovanj."